Каунти Кълън
Поета да направиш черен

Превод от английски: Леда Милева, —

chitanka.info

Знам — Господ е добронамерен, благ

и би ни обяснил, ако поспре,

защо къртицата живее в мрак,

защо човек, подобен Богу, мре,

по кой закон обречен е Тантал[1]

на участ тежка, мъки и тегла

или защо Сизиф[2] си е избрал

да качва безконечни стъпала.

Непостижим е промисълът божи.

Оплетен с грижи в земния живот,

навярно бедният ни ум не може

да разгадае всеки негов ход.

Едно все пак е трудно да се проумее:

поета да направиш черен и повелиш да пее?

[1] Герой от гръцката митология, обречен от боговете на вечен глад и жажда. ↑

[2] Митически цар на Коринт, наказан от боговете да бута камъни по стръмен хълм, които винаги се връщали обратно. Оттук и понятието „Сизифов труд“. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.